text: De små landbrug mister EU-penge
  27 januar 2014 kl. 06.16
  Omkring 8.000 af landets helt små landbrug må fra 2015 klare sig uden landbrugsstøtte.
  Det fremgår af en plan fra regeringen om, hvordan EU's landbrugsreform udmøntes her i landet, skriver Jyllands-Posten.
  Det skuffer Lone Andersen fra Lyne vest for Ølgod, der er formand i Familielandbruget under organisationen Landbrug og Fødevare.
  Et led i reformen er nemlig, at grænsen for, hvor meget landbrugsjord som udløser direkte støtte, ændres. Kravet hæves fra to hektar til fem. 
  Det betyder, at omkring 8.000 af de 44.200, som i fjor fik landbrugsstøtte, slettes fra modtagerlisten.
  - Det trækker den gale vej i en tid, hvor det i forvejen er svært at skabe vækst i landdistrikterne. Selvom det er mange små og hobbylandbrug, har de alligevel stor betydning for fødevareproduktionen og livet på landet. Det samme gælder den danske naturpleje. Kursen er forkert, siger formand Lone Andersen i Familielandbruget under organisationen landbrug og Fødevarer.
  De 8.000 små landbrug modtog i fjor 74 millioner kr. af den samlede danske pulje på ca. 7 milliarder kr. til landbrugsstøtte.
   - Se hele Jyllands-Postens artikel her
  